༈ བླ་མ་དྲག་པོ་ཀཱི་ལ་ཡའི་རྩང་བཟློག་ཐོག་གི་བུ་ཡུག་ཅེས་བྱ་བ་བཞུགས་སོ།། ཧཱུྃ་བྷྱོ། སྔོན་གྱི་བསྐལ་པའི་ཐོག་མ་
ལ༑ །མ་ཊཾ་རུ་ཏྲ་དར་བའི་དུས། །མ་ལ་ཡ་ཡི་རྩེ་མོ་རུ། །དཔལ་ཆེན་ཁྲོ་བོའི་རྒྱལ་པོ་ཡིས། །དམར་གྱི་གཏོར་ཟོར་བཤམས་ནས་ནི། །ཁྲག་འཐུང་ཁྲོ་བོའི་དལ་དུ་
བསྒྲུབས༑ །མ་ལ་ཡ་ཡི་ལྷོ་ཕྱོགས་ངོགས། །གདུག་པའི་ཚེར་ཤིང་ནག་པོ་སྐྱེས། །ཡེ་ཤེས་རལ་གྲིས་བཅད་ཅིང་བཞོག །ལྟོ་འཕྱེའི་ཐོད་པའི་ལོགས་སུ་བདར། །ལྷ་མིན་

རོ་བསྲེགས་སོལ་བས་བྱུགས། །སྲིན་པོའི་ཁྲག་གིས་ངར་བླུད་ནས། །དཔལ་གྱི་གཏོར་མའི་མཐའ་ལ་བཙུགས། །ལས་བྱེད་ཕོ་ཉའི་རྟེན་དུ་བྱས། །གཏོར་ཟོར་རྩང་ཟོར་དེ་
བརྒྱབ་པས། །གདུག་པའི་རུ་ཏྲ་ཐལ་བར་བརླག །འཁོར་ཚོགས་དཔལ་གྱི་དབང་དུ་བསྡུས། །ད་ལྟ་སྔགས་འཆང་བདག་ཉིད་ཀྱིས། །དགྲ་བགེགས་གདུག་པ་གཞོམ་པའི་
ཕྱིར༑ །སྔོན་གྱི་བྱུང་བ་དཔེ་བྱས་ནས། །དཔལ་གྱི་གཏོར་ཟོར་ཆེན་པོ་བཤམས། །བླ་མ་དྲག་པོའི་དལ་དུ་བསྒྲུབས། །འཇིགས་རུང་འདྲེ་ཅན་དུར་ཁྲོད་དུ། །གདུག་རྩུབ་ཚེར་
ཅན་ཤིང་སྐྱེས་པ། །མི་བསད་རལ་གྲིས་བཅད་ཅིང་བཞོག །ཤན་པའི་ཐོད་པའི་ལོགས་སུ་བདར། །དམེ་རོ་བསྲེགས་པའི་སོལ་བས་བྱུགས། །གྲི་རྒོད་ཁྲག་གིས་ངར་བླུད་
ནས༑ །དམར་ཆེན་ཟོར་གྱི་ལྕགས་རིར་བཙུག །དབང་ཕྱུག་ཕོ་ཉའི་རྟེན་དུ་བྱས། །ཤར་གྱི་རྩང་ཕུར་ཐམས་ཅད་ལ། །རྡོ་རྗེ་དབང་ཕྱུག་མ་བདུན་བཞུགས། །ཡར་རྩེར་མེ་

༄༅། །འབར་འུ་རུ་རུ། །མར་རྩེར་རྒྱ་མཚོ་མེ་རེ་རེ། །སྐེད་པའི་དྲྭ་མིག་ཐམས་ཅད་ལ། །སེང་གེའི་རལ་གསིགས་ཉིལ་ལེ་ལེ། །ཤར་གྱི་རྩང་ཕུར་ལྷ་
ཚོགས་ཀྱིས། །ཉོན་མོངས་ཞེ་སྡང་ལས་བྱུང་བའི། །དུས་དང་དུས་མིན་འཆི་རྐྱེན་དང་། །མཁྲིས་ནད་ཚད་པ་དལ་ཡམས་རིམས། །གཟུགས་ཅན་གཟུགས་མེད་གནོད་པ་
དང་༑ །བྱད་ཕུར་མེ་ཡི་འཇིགས་པ་སོགས། །འགལ་རྐྱེན་བར་དུ་གཅོད་པ་ཀུན། །མེ་ལོང་ཡེ་ཤེས་ངང་དུ་ཟློག །ལྷོ་ཡི་རྩང་ཕུར་ཐམས་ཅད་ལ། །རིན་ཆེན་དབང་ཕྱུག་
སྲིང་བདུན་བཞུགས། །ཡར་རྩེར་རི་བྲག་ཉིལ་ལི་ལི། །མར་རྩེར་རླུང་ནག་ཀྱི་ལི་ལི། །སྐེད་པའི་དྲྭ་མིག་ཐམས་ཅད་ལ། །དྲེད་མོའི་ཐལ་རྡེབ་ཐགས་སེ་ཐག །ལྷོ་ཡིས་རྩང་
ཕུར་ལྷ་ཚོགས་ཀྱིས། །ཉོན་མོངས་ང་རྒྱལ་ལས་བྱུང་བའི། །དུས་དང་དུས་མིན་འཆི་རྐྱེན་དང་། །བད་ཀན་འབམ་དང་ལྕི་འཐིབ་ནད། །གཟུགས་ཅན་གཟུགས་མེད་གནོད་

པ་དང་། །བྱད་ཕུར་ས་ཡི་འཇིགས་པ་སོགས། །འགལ་རྐྱེན་བར་དུ་གཅོད་པ་ཀུན། །མཉམ་ཉིད་ཡེ་ཤེས་ངང་དུ་ཟློག །ནུབ་ཀྱི་རྩང་ཕུར་ཐམས་ཅད་ལ། །པདྨའི་དབང་ཕྱུག་
མཛའ་བདུན་བཞུགས། །ཡར་རྩེར་དུག་མཚོ་ཕྱུ་རུ་རུ། །མར་རྩེར་ས་གཡོ་འུ་རུ་རུ། །སྐེད་པའི་དྲྭ་མིག་ཐམས་ཅད་ལ། །སྟག་མོའི་འཛུམ་དྲུག་ས་ལ་ལ། །ནུབ་ཀྱི་རྩང་ཕུར་
ལྷ་ཚོགས་ཀྱིས། །ཉོན་མོངས་འདོད་ཆགས་ལས་བྱུང་བའི། །དུས་དང་དུས་མིན་འཆི་རྐྱེན་དང་། །གྲང་ནད་དྲེག་གྲུམ་ཆུ་སེར་ནད། །གཟུགས་ཅན་གཟུགས་མེད་གནོད་པ་
དང་༑ །བྱད་ཕུར་ཆུ་ཡི་འཇིགས་པ་སོགས། །འགལ་རྐྱེན་བར་དུ་གཅོད་པ་ཀུན། །སོར་རྟོག་ཡེ་ཤེས་ངང་དུ་ཟློག །བྱང་གི་རྩང་ཕུར་ཐམས་ཅད་ལ། །ཀརྨ་དབང་ཕྱུག་
བྲན་བདུན་བཞུགས། །ཡར་རྩེར་རླུང་ནག་ཤག་ར་ར། །མར་རྩེར་མེ་འབར་འུ་རུ་རུ། །སྐེད་པའི་དྲྭ་མིག་ཐམས་ཅད་ལ། །དོམ་ནག་ངར་སྒྲ་ལྷངས་སེ་ལྷང་། །བྱང་གི་རྩང་

༄༅། །ཕུར་ལྷ་ཚོགས་ཀྱིས། །ཉོན་མོངས་ཕྲག་དོག་ལས་བྱུང་བའི། །དུས་དང་དུས་མིན་འཆི་རྐྱེན་དང་། །རླུང་ནད་སྨྱོ་འབོག་སྙིང་གཟེར་ནད། །
གཟུགས་ཅན་གཟུགས་མེད་གནོད་པ་དང་། །བྱད་ཕུར་རླུང་གི་འཇིགས་པ་སོགས། །འགལ་རྐྱེན་བར་དུ་གཅོད་པ་ཀུན། །བྱ་གྲུབ་ཡེ་ཤེས་ངང་དུ་ཟློག །ཐབས་ཀྱི་རང་
བཞིན་ཕོ་རྩང་རྣམས། །གཡས་སྐོར་བྲོ་རྡུང་ཁྲིགས་སེ་ཁྲིག །དབུགས་ལེན་དྲེགས་པ་བརྒྱད་བརྒྱད་བཞུགས། །ཤ་ཟ་རྐན་སྒྲ་ཐགས་སེ་ཐག །ཡར་རྩེར་ཟླ་ཤར་ལྷགས་སེ་
ལྷག །མར་རྩེ་དལ་འབབ་ཤ་ར་ར། །ཤེས་རབ་རང་བཞིན་མོ་རྩང་རྣམས། །གཡོན་སྐོར་གླུ་ལེན་ལྷངས་སེ་ལྷང་། །ཀཽ་རཱི་སིངྷ་བརྒྱད་བརྒྱད་བཞུགས། །ཁྲག་འཐུང་ཧུབ་
སྒྲ་ཧབས་སེ་ཧབ། །ཡར་རྩེར་ཉི་ཤར་ལམས་སེ་ལམ། །མར་རྩེར་ལམ་ནག་འུ་རུ་རུ། །ཕོ་མོའི་རྩང་བསྣོལ་དྲྭ་མིག་ལ། །ཆུ་སྲིན་རྔམས་སྒྲ་དི་རི་རི། །ཐབས་ཤེས་རྩང་

ཕུར་ལྷ་ཚོགས་ཀྱིས། །ཉོན་མོངས་གཏི་མུག་ལས་བྱུང་བའི། །དུས་དང་དུས་མིན་འཆི་རྐྱེན་དང་། །ལྡན་འདུས་ནད་དང་གཉན་ནད་རིགས། །གཟུགས་ཅན་གཟུགས་མེད་
གནོད་པ་དང་། །བྱད་ཕུར་ཕྱུགས་ཀྱི་ནད་རིགས་དང་། །ལོ་ཉེས་འཐབ་རྩོད་འཁྲུག་པ་སོགས། །འགལ་རྐྱེན་བར་དུ་གཅོད་པ་ཀུན། །ཆོས་དབྱིངས་ཡེ་ཤེས་ངང་དུ་ཟློག །
དཔལ་ཆེན་སྤྲུལ་པའི་རྩང་ཕུར་དང་། །དེར་གནས་ལས་བྱེད་ཐམས་ཅད་ཀྱིས། །ཤ་ཁྲག་དམར་ཆོལ་འདི་བཞེས་ལ། །གནོད་བྱེད་དགྲ་བགེགས་མ་རུངས་ཚོགས། །དུག་
ལྔ་རྣམ་དག་ངང་དུ་སྒྲོལ། །ཡེ་ཤེས་ལྔ་ཡི་ཀློང་དུ་ཆོམས། །སྐུ་ལྔའི་ངོ་བོར་དག་པ་མཛོད། །ཅེས་པའང་ ༸སྐྱབས་རྗེ་མདོ་ཁམས་པ་ཆེན་པོ་སྐལ་བཟང་དོན་བརྒྱུད་ཉི་མའི་བཀའ་རྩལ་གཙུག་གིས་མཆོད་དེ་
གང་གི་འབངས། བསོད་ནམས་ཡེ་ཤེས་བསྟན་འཛིན་ཉི་མ་ཕྲིན་ལས་འོད་ཟེར་ཀུན་ཁྱབ་ཀྱིས་ངག་ནས་སྨོད་པ་སྒྲུབ་བརྒྱུད་བསྟན་འཛིན་གྱིས་ཡི་གེར་བཀོད་པ་དགེ་ལེགས་འཕེལ། །